Elections 2019: EVM की सुरक्षा को लेकर उठ रहे सवालों से पूर्व राष्ट्रपति प्रणब मुखर्जी भी चिंतित, कही यह बात  
पूर्व राष्ट्रपति प्रणब मुखर्जी ने जारी किया बयान
जनमत के साथ छेड़खानी की ख़बरों से चिंतित
'ईवीएम की सुरक्षा चुनाव आयोग की ज़िम्मेदारी है'
Please read my statement below.#CitizenMukherjeepic.twitter.com/UFXkbv06Ol

प्रणब मुखर्जी ने यह भी कहा कि भारतीय लोकतंत्र के मूल आधार को चुनौती देने वाली किसी भी अटकल के लिए कोई जगह नहीं होनी चाहिए. उन्होंने ट्विटर हैंडल पर जारी एक बयान में कहा, 'मैं मतदाताओं के फैसले में कथित छेड़छाड़ की खबरों पर चिंतित हूं. उन ईवीएम की सुरक्षा की जिम्मेदारी आयोग की है जो कि आयोग की देखरेख में हैं.' उन्होंने कहा कि जनादेश अत्यंत पवित्र होता है और इसमें लेशमात्र भी संशय नहीं होना चाहिए. उन्होंने कहा, 'इस मामले में संस्थागत सत्यनिष्ठा सुनिश्चित करने की जिम्मेदारी भारतीय चुनाव आयोग पर है. उन्हें उसे पूरा करते हुए सभी अटकलों पर विराम लगाना चाहिए.
इससे पहले प्रणब मुखर्जी (Pranab Mukherjee) ने सोमवार को 2019 का लोकसभा चुनाव (Lok Sabha Election 2019) शानदार तरीके से संपन्न कराने के लिए चुनाव आयोग (Election Commission) की तारीफ की थी. मुखर्जी ने नई दिल्ली में एक पुस्तक के विमोचन के मौके पर कहा कि पहले चुनाव आयुक्त सुकुमार सेन के समय से लेकर मौजूदा चुनाव आयुक्तों तक संस्थान ने बहुत अच्छे से काम किया है. उन्होंने कहा कि कार्यपालिका तीनों आयुक्तों को नियुक्त करती है और वे अपना काम अच्छे से कर रहे हैं. उन्होंने कहा, ‘आप उनकी आलोचना नहीं कर सकते हैं, यह चुनाव का सही रवैया है.'मुखर्जी का यह बयान ऐसे समय आया है जब विपक्षी दल लगातार चुनाव आयोग को निशाना बना रहे हैं. 
उधर, सोशल मीडिया पर ईवीएम को कथित रूप से उतारने और छेड़छाड़ के वीडियो वायरल होने के बाद उत्तर प्रदेश के कुछ हिस्सों में प्रदर्शन शुरू हो गए. हालांकि चुनाव आयोग ने मतदान के बाद ईवीएम को मतगणना स्थलों तक पहुंचाने में गड़बड़ी और दुरुपयोग को लेकर उत्तर प्रदेश और बिहार सहित विभिन्न राज्यों से मिली शिकायतों को शुरुआती जांच के आधार पर गलत बताते हुए खारिज कर दिया है. कांग्रेस ने कहा कि देश के कई हिस्सों में स्ट्रांगरूम से ईवीएम स्थानांतरित किए जाने की शिकायतों पर चुनाव आयोग को तत्काल प्रभावी कदम उठाना चाहिए.